b'\n_START_ARTICLE_\nJacob Roschier\n_START_PARAGRAPH_\nJacob Roschier (12. toukokuuta 1787 Viipuri \xe2\x80\x93 11. syyskuuta 1838 Lemi) oli suomalainen kirkkoherra ja virsikirjasuomentaja._NEWLINE_Roschierin vanhemmat olivat Mikkelin pit\xc3\xa4j\xc3\xa4n kappalainen Erik Johan Roschier ja Juliana Starck. Perhe muutti vuonna 1793 Saarij\xc3\xa4rvelle kun Erik Johan Roschier nimitettiin Saarij\xc3\xa4rven kirkkoherraksi. Jacob k\xc3\xa4vi triviaalikoulua Vaasassa ja p\xc3\xa4\xc3\xa4si ylioppilaaksi 1804. H\xc3\xa4n opiskeli sitten Turun Akatemiassa ja h\xc3\xa4net vihitiin papiksi 1811. Roschier toimi sitten kirkkoherran apulaisena Viitasaarella vuodesta 1811._NEWLINE_Roschier oli Lemin kirkkoherrana 1822\xe2\x80\x931838 ja h\xc3\xa4n kirjoitti 1823 kuvauksen pit\xc3\xa4j\xc3\xa4n taloudellisista oloista. Vuonna 1829 Roschier ehdotti pit\xc3\xa4j\xc3\xa4nkokouksessa ett\xc3\xa4 pit\xc3\xa4j\xc3\xa4\xc3\xa4n hankittaisiin k\xc3\xb6yh\xc3\xa4inkassan varoilla suomenkielisi\xc3\xa4 kirjoja joita sitten lainattaisiin lukijoille maksua vastaan. Lainausmaksuilla voisi sitten hankkia lis\xc3\xa4\xc3\xa4 kirjoja. Lemil\xc3\xa4iset suhtautuivat ajatukseen periaatteessa my\xc3\xb6nteisesti mutta kirjojen hankintaa p\xc3\xa4\xc3\xa4tettiin lyk\xc3\xa4t\xc3\xa4 koska lemil\xc3\xa4isten k\xc3\xa4sityksen mukaan pari vuotta aiemmin sattunut Turun palo oli nostanut kirjojen hinnat niin korkealle ettei niit\xc3\xa4 viel\xc3\xa4 kannattanut hankkia. Rroschier edisti Lemill\xc3\xa4 my\xc3\xb6s tehokkaasti perunanviljelyn levi\xc3\xa4mist\xc3\xa4._NEWLINE_Roschier k\xc3\xa4\xc3\xa4nsi suomeksi ruotsalaisen ns. Wallinin virsikirjan. H\xc3\xa4n osallistui t\xc3\xa4ll\xc3\xa4 k\xc3\xa4\xc3\xa4nn\xc3\xb6ksell\xc3\xa4 suomalaisen virsikirjakomitean 1829 julistamaan kilpailuun. Komitea pyysi kirjailija G. A. Avellanilta arvostelua k\xc3\xa4\xc3\xa4nn\xc3\xb6ksest\xc3\xa4 ja t\xc3\xa4m\xc3\xa4 arvosteli Roschieria liiallisesta murteellisuuksien k\xc3\xa4yt\xc3\xb6st\xc3\xa4. Arvostelusta huolimatta Roschier julkaisi virsikirjasuomennoksensa nimell\xc3\xa4 Psalmi-Kirja. Ruotsista Suomeksi k\xc3\xa4\xc3\xa4tty vuonna 1836. Roschier nimitettiin samana vuonna my\xc3\xb6s virsikirjakomitean j\xc3\xa4seneksi ja vuonna 1885 hyv\xc3\xa4ksytyss\xc3\xa4 uudessa suomenkielisess\xc3\xa4 virsikirjassa onkin vaikutteita Roschierin k\xc3\xa4\xc3\xa4nn\xc3\xb6sty\xc3\xb6st\xc3\xa4._NEWLINE_Jacob Roschier oli naimisissa edelt\xc3\xa4j\xc3\xa4ns\xc3\xa4 tytt\xc3\xa4ren Katarina Elisabet Lundanin kanssa ja heill\xc3\xa4 oli seitsem\xc3\xa4n lasta. Kaksi lapsista kuoli jo pienen\xc3\xa4 ja loput viisi lasta sek\xc3\xa4 Roschier itse menehtyiv\xc3\xa4t syksyll\xc3\xa4 1838 raivonneessa punatautiepidemiassa.'